text: 12 Jehová, Canaanta juchachasqanqa chayman rikchʼakullantaq. Diosqa, Abrahampa "mirayninniqta" Jallpʼapi tukuy familias bendecisqa kanankuta nirqa. Chayta juntʼananpaqtaq Abrahampa miraynin, Canaán jallpʼata japʼinan karqa, chaypitaq amorreos tiyakuchkarqanku. ¿Imaraykutaq Dios chay runasta jallpʼankumanta qharqunanta nirqa? Diosqa, amorreospa ‘saqra ruwayninku juntʼa kaptinraq', nisunman 400 watasninmanraq qharqunanta nirqa (Génesis 12:1-3; 13:14, 15; 15:13, 16; 22:18). * Amorreosqa, chay tiempokama astawan millay kawsayman qukurqanku, jallpʼankutaq lanti yupaychaymanta, wañuchinakuymanta, khuchi kawsaymanta ima juntʼa karqa (Éxodo 23:24; 34:12, 13; Números 33:52). Chantapis wawasninkuta qʼulachiq kanku. Diosninchik, llaqtanta chayjina saqra kawsayniyuq runas chawpiman, ¿pusaykunmanchu karqa? Mana. Chayrayku nirqa: "Chay jallpʼaqa millay chʼichichasqa qhepakorqa. Noqatajrí chay juchasninkumanta cuentata mañarqani. Chay jallpʼaspis qharqomorqa chaypi tiyakoj runasta", nispa (Levítico 18:21-25). Chaywanpis Diosqa, mana kantumantachu wañurachirqa. Arí, allin sunquyuqkunata, Rahabtajina, gabaonitastajina ima perdonarqa (Josué 6:25; 9:3-27).